গুণগুণ শব্দটা গোটা উঠোন জুড়ে একবার জেগে উঠেই থেমে গেলো একেবারে। আর তারপরেই একটা হো হো শব্দ উঠলো চারপাশে-- রাক্ষসীকে দেখা গেছে। আসরের একপাশের একটা ক্লাশরুমের অন্ধকার থেকে লাফ দিয়ে বের হয়ে এসেছে সে! পরনে বাঘছালের মত একটা হলুদ কালোয় ছোপানো শাড়ি। হাতে পিচবোর্ডের কুড়ুল, কালিমাখা মুখে লাল টকটকে দুটি আঁকা ঠোঁট ঠিক যেন রক্তে মাখা! গলায় কাগজের মুণ্ডমালা দুলিয়ে দর্শকদের মধ্যে দিয়ে ছুটে এসে সে দাঁড়ালো মাঝখানের ফাঁকা জায়গাটিতে। একটি শিশু কোথায় যেন কেঁদে উঠলো তাই দেখে। প্রায় সঙ্গেসঙ্গেই তাকে সান্ত্বনা দেয়া দ্বিতীয় একটি গলা ঘোষণা করলো, "কান্দে না। ভয় কী ভাই? ওইটা তো ক্লাশ এইটের শবনম দিদি। তোমারে লজেন দেয় না?"